Man gevonnis wat vrou in aantrekhokkie verfilm | Maroela Media
Man gevonnis wat vrou in aantrekhokkie verfilm
'n Man is Donderdag in die Oos-Londen-landdroshof gevonnis nadat hy 'n jong vrou in 'n aantrekhokkie verfilm het.
Kevin Fernandes (36) het skuldig gepleit op 'n aanklag van crimen injuria en is tronkstraf van 100 dae of 'n boete van R5 000 opgelê. Die hof het R3 000 van die boete opgeskort en Fernandes het aangedui dat hy die boete sal betaal. Sy naam sal ook op die seksoortrederregister geplaas word.
Fernandes het in Desember 2014 sy selfoon onder die deur van 'n aantrekhokkie gedruk in die Pick n Pay-klerewinkel by die Beacon Bay-winkelsentrum. Die 19-jarige vrou wat hy probeer afneem het, het hom betrap.
Kapt. Stephen Marais, polisiewoordvoerder, het op die toneel opgedaag waar hy Fernandes in die parkeerarea betrap het met 'n skare mense om hom wat verhoed het dat hy wegry. Die slagoffer se ma het gesê die doel van die hofsaak was om sy naam op die seksoortrederregister te kry. Sy het gesê dit is belangrik dat die gemeenskap teen mense soos hy gewaarsku word.